Након избијања Француске револуције, напуљски краљ Фердинанд I није одмах стао на страну француских противника. Међутим, након збацивања монархије и проглашења Републике, Фердинанд се прикључио Првој коалицији европских сила против револуционарне Француске. Револуционарне идеје су се шириле и у Италији, посебно међу аристократијом. Године 1796. закључен је мир, али након Наполеоновог пораза код Нила током Египатске кампање од стране адмирала Нелсона, Напуљ је поново објавио Француској рат. Напуљска војска бројала је око 70.000 људи. Под командом аустријског генерала Карла Мака, војска улази у Рим и ослобађа га француске окупације. У француском противнападу, напуљске снаге су одбијене. У Напуљу је након пораза завладала анархија. Напуљски војсковођа Франческо Пињатели постписао је предају француском генералу Жану Шампиону након чега је побегао у Палермо. Становништво Напуља се побунило. Међутим, слабо организовани устаници брзо су поражени, а Французима је у гушењу устанка помагао републикански настројен део становништва. Дана 21. јануара 1799. проглашена је Партенопејска република.